'आने वाले महीनों में नियुक्ति का रुझान अच्छा रहेगा'  
आने वाले महीनों में नियुक्ति गतिविधियां अच्छी रहेंगी। कंपनियां इस समय 20-35% नौकरी छोड़े जाने की स्थिति का सामना कर रही हैं।
कर्मचारियों का बड़ी संख्या में कंपनी छोड़कर जाना जारी है, लेकिन आने वाले महीनों में नियुक्ति गतिविधियां अच्छी रहेंगी। कंपनियां इस समय 20 से 35 प्रतिशत नौकरी छोड़े जाने की स्थिति का सामना कर रही हैं। नौकरी से जुड़ी वेबसाइट मॉन्स्टर डॉट कॉम के प्रबंध निदेशक (भारत, पश्चिम एशिया, दक्षिणपूर्व एशिया) संजय मोदी ने यह जानकारी दी है।  उन्होंने कहा कि बुनियादी ढांचा, विनिर्माण, निर्माण, सूचना प्रौद्योगिकी, शिक्षा और स्वास्थ्य जैसे क्षेत्र में रोजगार के अपेक्षाकृत ज्यादा अवसर पैदा होने का अनुमान है। उन्होंने कहा, मैं देश में आने वाले महीनों में नियुक्ति गतिविधियों के प्रति आशावादी हूं, विशेष तौर पर कारोबार के बुनियादी कारक काफी मजबूत हैं।  मोदी ने कहा कि मांग और आपूर्ति में फासला होने के कारण कंपनियों में कुशल कर्मचारियों की मांग है। उन्होंने कहा कि कर्मचारियों का नौकरी छोड़कर जाना भारत में कंपनियों के लिए चिंता का विषय है। सालाना करीब 20 से 35 फीसदी कर्मचारी कंपनी छोड़ जाते हैं।